

**STATUSRAPPORT – INNSPARINGER AREALEFFEKTIVISERING**

**BAKGRUNN FOR SAKEN**

På bakgrunn av kommunens økonomiske situasjon er det behov for omstilling og effektivisering i Sandnes kommune utover det som ligger i økonomiplanen for 2015-2018. Totalt sett må det iverksettes innsparingstiltak på kr 125 mill. i 2016, som øker til kr 190 mill. i 2017.

Innsparingskravet for Sandnes Eiendomsselskap KF (SEKF) er på kr 17 mill. i 2016, som øker til kr 25 mill. i 2017. Styret i SEKF er styringsgruppe for identifisering, utredning og gjennomføring av innsparingstiltak innenfor tjenesteområdet, og har oppnevnt 6 arbeidsgrupper til å forestå kartlegging og å utarbeide forslag til innsparingstiltak:

1. Renhold
2. Energi
3. Standard FDV
4. Organisering
5. Arealeffektivitet
6. Eksterne leieavtaler

**MANDAT**

Mandatet bygger på bystyrevedtak i sak 175/14 hvor det fremgår følgende vedr «*Funksjonskrav og arealkrav offentlige bygg»:*

*Bystyret ber rådmannen sammen med eiendomsforetaket om å foreta en gjennomgang av dagens funksjonskrav og arealkrav for skoler, barnehager og andre offentlige bygg. Denne gjennomgangen bør også beskrive hvordan våre krav er i forhold til eventuelle nasjonale krav/føringer og også hvordan øvrige ASSS kommuner praktiserer.*

Videre skal gruppen vurdere sambruk av lokaler med formål å utnytte bygningsmassen i større grad over hele dagen. Det utarbeides oversikt over bygg / lokaler som disponeres av lag og organisasjoner med tanke på å se hvorvidt bruken er formålstjenlig.

**ARBEIDSGRUPPE**

Arbeidsgruppen har bestått av følgende personer:

Representant fra oppvekst skole, Richard Olsen

Representant fra oppvekst barn og unge, May Elin Tveit

Representant fra levekår, Frode Otto

Representant fra idrett Odd Willy Støve

Representant fra kultur Jens Thordal

Hovedverneombud Arild Skimmeland

Hovedverneombud Andres Krogedal

Utviklingssjef SEKF Oddgeir Tørset

**I arbeidet har vi valgt å dele opp i fire undergrupper etter kategori bygg med følgende medlemmer:**

1. Skolebygg: Richard Olsen, Arild Skimmeland, Oddgeir Tørset
2. Barnehagebygg: May Elin Tveit, Arild Skimmerland, Oddgeir Tørset
3. Omsorgsbygg: Frode Otto, Andres Krogedal, Oddgeir Tørset
4. Idrett – og kulturbygg: Odd Willy Støve, Jens Thordal, Oddgeir Tørset

I tillegg til medlemmene i de ulike gruppene, blir andre fagpersoner involvert etter behov. HMS/BHT - avdelingen samt miljørettet helsevern deltar også ved behov.

Det er gjennomført flere møter i alle gruppene. Gruppene identifiserer hvilke typer som er aktuell innen hver kategori. Førende dokumenter, lover og forskrifter gjennomgås for å vurdere «må – krav». Andre forhold som vurderes er fleksibilitet og effektiv drift for virksomheten i bygget. Det foretas sammenligninger med andre ASSS kommuner.

Sambruk av lokaler vurderes i hver gruppe, samt at det tas en samlet vurdering til slutt på tvers av gruppene.

Oversikt over bygg/lokaler som disponeres av lag og organisasjoner identifiseres og vurderes.

Resultatet fra gruppens arbeid vil ikke få direkte konsekvens i forhold til innsparingskravet, men vil gi resultater på sikt.

Arbeidet vil ferdigstilles i løpet av april for deretter å behandles av politiske utvalg og andre høringsinstanser i mai og begynnelsen av juni.

Endelig arbeid behandles i styret i SEKF 2. juni og bystyret 20. juni